Vruntlike grote. Wetet, erbaren lude, borgermester und rad, dat ik juwen bref wol vornomen hebbe, den gi screven an Janechen Hennepmos, dar gi inne scrivet, wo dat ik ju swarlike und groflike vorclage, dar ik ju und mi to kort an do. Ik hebbe Janechen geclaget, wo dat gi minen broder vengen to Lubeke und satten ene to des bodels hus und bratten ene vor gericte in der weke twie ofte drie alse einen def, umme der sake willen, dat he den Russen nam dat got; dar clagede de kopman enne umme an, dat he dat nam alse ein serover, des se groten scaden hadden. Item spreken se enne an vor eren appenbaren viant, dar se enne unrecht an deden, dat ik wol bewisen mach, wente dat got, dat he halp nemen, dat nam he in einen appenbaren krige, des her Tordh Bonde sin hovetman was, van mines heren des koninges wegene. Dar umme quam ik to Revele vor juwen rad und bat ju umme rechtverdicheit to scrivene an de rad to Lubeche, wente dat wart mi to Lubeche gewiset, dat ik solde teen to Revele und halen dar de bewisinge. – – – – – – – – – – – – – – – – – – – – – Lambert van Velen. Adress: Den erbaren luden borgermester und rad der stat to Revele kome desse bref.